Torsdag sov den engelske dronning Elizabeth II af England stille ind på slottet Balmoral i Skotland. Den 96 årige regent besøgte gennem sine 70 år som dronning hele verden og faktisk kom hun også forbi Nordjylland i 1979. I forbindelse med et landsdækkende besøg til både Aalborg, Aarhus og København lagde det royale skib Brittania til på Flådestation Frederikshavn, og her stod pressefotograf Bent Jakobsen klar til at dække besøget. - Vi vidste godt, at dronningen kom, så vi havde allerede lavet billeder af militærpolitiet, der øvede at tjekke biler for våben - så jeg stod klar, da hun skulle hilse på borgmesteren, forklarer den nu 80-årige pressefotograf. En opgave ud over det sædvanlige Dronningen og Prins Phillip hilste både på daværende borgmester Willy Christensen, politimester Flemming Dittmer og chefen for flådestationen og Bent Jakobsen forevigede det hele med sit trofaste Nikon kamera: - Det var spændende for jobbet som pressefotograf var meget med ulykker, brande og navnestof, så det var en opgave ud over det sædvanlige. Se billederne Bent Jakobsens billeder her: Et sjovt gensyn Ét enkelt af Bent Jakobsens billeder havnede i Frederikshavn Avis, men resten af filmen er bevaret på Bangsbo Museum, der har arvet alle pressefotografens tusindvis af billeder og negativer. Her er arkivar og forsker Erik S. Christensen glad for at vise billederne frem: - Vi har hundredetusindvis af billeder liggende her i arkivet og lokalaviser helt tilbage fra 1750’erne, så det er altid sjovt, når man finder noget spændende, siger han og fortæller om Bent Jakobsen: - Bent var jo en rigtig pressefotograf, som altid havde vagt, så hvis der skete noget i Frederikshavn, havde han helt sikkert billeder af det, forklarer arkivaren, mens han viser de bedste af dronningebillederne frem. "God save the Queen!" Bent selv er også glad for gensynet, omend der er et enkelt billede fra dronningebesøget, som han aldrig fik taget: - Da bilkortegen ankom fra Aalborg for at afhente dronningen, havde en lidt bulet folkevogn på engelske nummerplader forvildet sig ind i kortegen, så den fulgte bare med gennem sikkerhedskontrollen og ind på flådestationen. Da dronningen så hilste på modtagekomitéen råbte chaufføren højt ”God save the Queen” og alle blev helt befippede. Det viste sig at der var tale om en helt almindelig engelsk turist, som straks blev anholdt og bragt til forhør. Politiet ransagede hans bil for våben, men der var ingen fare på færde. Det var simpelthen et rent tilfælde, at han havnede på flådestationen, griner Bent Jakobsen, der gik på pension i 2009 efter mere end 40 år som fotograf. Se hele interviewet med Bent Jakobsen her:

Opsummering:
Dronningen og Prins Phillip hilste på både daværende borgmester Willy Christensen, politimester Flemming Dittmer og chefen for flådestationen og Bent Jakobsen, da de besøgte Nordjylland i 1979.